Document ID: 32006R1330

KOMISIJAS REGULA (EK) Nr. 1330/2006
(2006. gada 8. septembris)
par kompensācijas atbalsta avansu piemaksu banānu nozarē par 2006. gadu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopīgo organizāciju (1), un jo īpaši tās 14. pantu,
tā kā:
(1)
Ar 4. pantu Komisijas 1993. gada 9. jūlija Regulā (EEK) Nr. 1858/93, ar ko nosaka sīki izstrādātus noteikumus Padomes Regulas (EEK) Nr. 404/93 piemērošanai attiecībā uz atbalsta shēmu realizācijas ienākumu zudumu kompensēšanai banānu nozarē (2), tika paredzēti nosacījumi kompensācijas atbalsta avansa maksājumu veikšanai.
(2)
Ar 2. pantu Komisijas 2006. gada 2. jūnija Regulā (EK) Nr. 833/2006, ar ko nosaka kompensācijas atbalstu 2005. gadā Kopienā ražotiem un realizētiem banāniem un avansa maksājumu vienības vērtību attiecībā uz 2006. gadu (3), katra avansa maksājuma summu par 2006. gadā pārdotiem banāniem noteica 4,13 euro apmērā par 100 kilogramiem produkcijas.
(3)
Lai ņemtu vērā cenu izmaiņas Kopienas tirgū salīdzinājumā ar 2005. gadu un šo izmaiņu ietekmi uz Kopienas banānu ražotāju finansiālo stāvokli, ir pamatoti paredzēt avansu piemaksas izmaksāšanu par Kopienā pārdotās produkcijas daudzumiem 2006. gadā, neskarot kompensācijas atbalsta apjomu, kas jānosaka turpmāk, piemērojot Regulas (EEK) Nr. 404/93 12. pantu un Regulas (EEK) Nr. 1858/93 noteikumus. Jāparedz, ka šo avansu piemaksu izmaksā tikai pēc nodrošinājuma summas iemaksas saskaņā ar Regulas (EEK) Nr. 1858/93 4. panta noteikumiem.
(4)
Šajā regulā paredzētie pasākumi ir saskaņā ar Banānu pārvaldības komitejas atzinumu,
IR PIEŅĒMUSI ŠO REGULU.
1. pants
Par produkcijas daudzumiem, kas Kopienā pārdoti 2006. gadā, banānu ražotājas dalībvalstis par 2006. gadu izmaksā Regulas (EEK) Nr. 404/93 12. pantā paredzētā kompensācijas atbalsta avansu piemaksu 7,13 euro apmērā par 100 kilogramiem produkcijas.
Šo avansu piemaksu izmaksā par tiem realizētajiem produkcijas daudzumiem, attiecībā uz kuriem par 2006. gadu tika iesniegti kompensācijas atbalsta avansu piemaksas pieteikumi.
Kompensācijas atbalsta avansu piemaksas pieteikumam jāpievieno apliecinājums par nodrošinājuma iemaksu 3,57 euro apmērā par 100 kilogramiem produkcijas.
Maksājumu par banāniem, kas realizēti 2006. gada pirmajā pusgadā, veic divu mēnešu laikā pēc šīs regulas spēkā stāšanās dienas.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 8. septembrī

Labels: 4
17
19
5
3